ΚΑΝΟΝΙΣΜΟΣ (ΕΟΚ) αριθ. 1458/80 ΤΟΥ ΣΥΜΒΟΥΛΙΟΥ της 9ης Ιουνίου 1980 περί τροποποιήσεως του κανονισμού (ΕΟΚ) αριθ. 1417/78 "περί του καθεστώτος ενισχύσεως για τις αποξηραμένες ζωοτροφές"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα των αποξηραμένων ζωοτροφών(1), όπως τροποποιήθηκε τελευταία από τον κανονισμό (ΕΟΚ) αριθ. 114/80(2), και ιδίως το άρθρο 6 παράγραφος 2,

την πρόταση της Επιτροπής,

Εκτιμώντας:

ότι το άρθρο 5 του κανονισμού (ΕΟΚ) αριθ. 1417/78 του Συμβουλίου της 19ης Ιουνίου 1978 περί του καθεστώτος ενισχύσεως για τις αποξηραμένες ζωοτροφές(3) καθόρισε το κατώτατο όριο ποιότητος στο οποίο οι αποξηραμένες ζωοτροφές που αναφέρονται στο άρθρο 1 του κανονισμού (ΕΟΚ) αριθ. 1117/78 πρέπει να ανταποκρίνονται για να τύχουν ενισχύσεως και ιδίως την ελαχίστη περιεκτικότητά τους σε ολικές αζωτούχες ουσίες σε σχέση με την ξηρά ουσία-

ότι ο κανονισμός (ΕΟΚ) αριθ. 114/80 πρόσθεσε στο άρθρο 1 του κανονισμού (ΕΟΚ) αριθ. 1117/78 μερικά νέα προϊόντα- ότι, κατά συνέπεια, πρέπει να συμπληρωθεί το άρθρο 5 του κανονισμού (ΕΟΚ) αριθ. 1417/78 προσδιορίζοντας την ελαχίστη περιεκτικότητα σε ολικές αζωτούχες ουσίες των προϊόντων αυτών-

ότι το άρθρο 1 του κανονισμού (ΕΟΚ) αριθ. 1117/78, στην τροποποιημένη απόδοσή του, εφαρμόζεται από την 1η Απριλίου 1979- ότι πρέπει, ως εκ τούτου, να προβλεφθεί η εφαρμογή του μέτρου που αναφέρεται ανωτέρω από την ίδια ημερομηνία-

ότι το άρθρο 11 του κανονισμού (ΕΟΚ) αριθ. 1417/78 ορίζει τον τρόπο προσαρμογής των εκ των προτέρων καθορισμών της συμπληρωματικής ενισχύσεως σε συνάρτηση προς τις επί προθεσμία τιμές στη διεθνή αγορά- ότι, εν τούτοις, κατ' αυτούς τους εκ των προτέρων καθορισμούς δεν λαμβάνεται υπόψη η μεταβολή της τιμής στόχου που ισχύει την επομένη περίοδο- ότι για να διατηρηθεί μία δίκαιη αμοιβή στους καλλιεργητές που παράγουν ζωοτροφές προοριζόμενες για ξήρανση, πρέπει επίσης να προσαρμοσθεί το ποσό της συμπληρωματικής ενισχύσεως που εφαρμόζεται την ημέρα καταθέσεως της αιτήσεως σε συνάρτηση προς την τιμή στόχου του μηνός κατά τον οποίο οι ποσότητες των αποξηραμένων ζωοτροφών εξέρχονται από την επιχείρηση μεταποιήσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1417/78 τροποποιείται ως ακολούθως:

1. Το άρθρο 5 πρώτο εδάφιο υπό β) αντικαθίσταται από το ακόλουθο κείμενο:

"β) Η ελαχίστη περιεκτικότητα σε ολικές αζωτούχες ουσίες σε σχέση με την ξηρά ουσία δεν πρέπει να είναι κατώτερη από:

- 8%- για τα προϊόντα που αναφέρονται στο άρθρο 1 υπό α) του κανονισμού (ΕΟΚ) αριθ. 1117/78,

- 14% για τα προϊόντα που αναφέρονται στο άρθρο 1 υπό β) και γ) δεύτερη περίπτωση του κανονισμού (ΕΟΚ) αριθ. 1117/78,

- 45% για τα προϊόντα που αναφέρονται στο άρθρο 1 υπό γ) πρώτη περίπτωση του κανονισμού (ΕΟΚ) αριθ. 1117/78."

2. Το άρθρο 11 αντικαθίσταται από το ακόλουθο κείμενο:

"Άρθρο 11

Σε περίπτωση εκ των προτέρων καθορισμού από την 1η Απριλίου 1980, το ποσό της συμπληρωματικής ενισχύσεως που εφαρμόζεται την ημέρα καταθέσεως της αιτήσεως προσαρμόζεται σε συνάρτηση προς:

- τη διαφορά μεταξύ της τιμής στόχου που ισχύει την ίδια ημέρα και εκείνης που ισχύει την ημέρα κατά την οποία οι ποσότητες των αποξηραμένων ζωοτροφών εξέρχονται από την επιχείρηση μεταποιήσεως,

- ένα διορθωτικό ποσό που υπολογίζεται λαμβάνοντας υπόψη την τάση των επί προθεσμία τιμών στη διεθνή αγορά."

Άρθρο 2

Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εν τούτοις, το άρθρο 1 σημείο 1 εφαρμόζεται από την 1η Απριλίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στο Λουξεμβούργο, στις 9 Ιουνίου 1980.

Για το Συμβούλιο

Ο Πρόεδρος

F. FOSCHI

(1) ΕΕ αριθ. Ν 142 της 30.5.1978, σ. 1.

(2) ΕΕ αριθ. Ν 16 της 22.1.1980, σ. 3.

(3) ΕΕ αριθ. Ν 171 της 28.6.1978, σ. 1.